Η σούπα γλυκοπατάτας με γαρίδες του Λευτέρη Λαζάρου βήμα βήμα
Αυτή η σούπα γλυκοπατάτας με γαρίδες είναι ένα ξεχωριστό ορεκτικό με απαλή υφή και πλούσια γεύση. Δείτε καρέ-καρέ πώς να την ετοιμάσετε.
500 γρ. γλυκοπατάτες, πολύ καλά πλυμένες, με τη φλούδα τους (στα σούπερ μάρκετ, στα μανάβικα και στις λαϊκές αγορές θα βρούμε τις πρώτες γλυκοπατάτες της εποχής), 50 γρ. βούτυρο αγελάδος, 50 ml φρέσκο γάλα, 850 ml σπιτικός ζωμός λαχανικών, 1/2 κουτ. γλυκού ξύσμα λάιμ (ή 1 κουτ. γλυκού ξύσμα ακέρωτου λεμονιού), 10 ml χυμός λεμονιού, αλάτι, φρεσκοτριμμένο πιπέρι, 12 γαρίδες μέτριες, καθαρισμένες (από κελύφη, κεφάλια και εντεράκι – αφήνουμε μόνο την ουρά), 70 ml σπιτικός ζωμός λαχανικών, 2 κουτ. σούπας ελαιόλαδο, αλάτι, λίγα φύλλα μαϊντανού, ψιλοκομμένα (για το σερβίρισμα)
Για να φτιάξουμε τη σούπα γλυκοπατάτας με γαρίδες, ξεκινάμε προθερμαίνοντας τον φούρνο στους 200° C. Τυλίγουμε μία μία τις πατάτες με αλουμινόχαρτο και τις ψήνουμε για περίπου 1 ώρα και 20 λεπτά ή μέχρι να μαλακώσουν. (ελέγχουμε τρυπώντας τες με ένα μαχαιράκι.) Ξεφουρνίζουμε, τις αφήνουμε λίγο να κρυώσουν και τις καθαρίζουμε από τη φλούδα τους.Τις ψιλοκόβουμε και τις βάζουμε στον κάδο του πολυκόφτη που διαθέτουμε. Προσθέτουμε τον ζωμό λαχανικών σταδιακά, το γάλα, το βούτυρο, το αλάτι, το πιπέρι και το ξύσμα, και χτυπάμε μέχρι να σχηματιστεί μια λεία σούπα. Για πιο βελούδινη υφή «περνάμε» τη σούπα από ψιλό σουρωτήρι.Αλατίζουμε τις γαρίδες. Σε ένα τηγάνι ρίχνουμε τον ζωμό λαχανικών, το ελαιόλαδο και τις γαρίδες και μαγειρεύουμε σε δυνατή φωτιά για περίπου 2 λεπτά, μέχρι να αλλάξουν χρώμα.Μοιράζουμε τις γαρίδες στα πιάτα, τις περιχύνουμε με τη σούπα, γαρνίρουμε με λίγο μαϊντανό και σερβίρουμε.
Γαρίδες,Γλυκοπατάτα